شەفەق نیوز/ پارت دیموکرات کوردستان، ئمڕوو
پەنجەشممە،  یاسای پەککەفتن دارایی وەجیا لە
هێزە کوردیەگان رەتکرد وداناگەی جوور تۆڵەسەندنەوە  ک ئامانج 
هەڵبژاردندی ناگونجیاگ و دویر لە رێککەفتنەیل دارایی لەناوبەین حکومەت هەرێم
و حکومەت فیدڕاڵی هالە پشتی، وهەمیش فراکسیۆن گۆڕان رەخنەی وناوهاوردن فەرمانبەرەیل
هەرێم ئەرا ناکۆکی وململانەگان لەناوبەین بەغداد و هەولێر کرد.
پەرلەمانتار بەشار کیکی جیگر سەرۆک فراکسیۆن
پارت دیموکرات کوردستان لە ئەنجومەن نوێنەران عراق ئەرا ئاژانس شەفەق نیوز وت:
داوای رەوانەکردن ٣٢٠ ملیار دینار مانگانە تا ماوەی سێ مانگ ئەرا حکومەت هەرێم
کوردستان کردیمن ک بخریەێدە ناو رێککەفتنەگە تا ئەوەنە بوودجەگە بڕیار دریەێد، بەڵکم
هێزە سیاسیە شیعەگان ئەوە رەتکردن و پەڵپ رەوانەکردن داهاتەیل مانگانەی نەفت هەرێم
گردن وهەمیش  رەوانەکردن داهاتەیل مەرزە
سنووریەگان وەتەواوی وەگەرد پرسیارکردن یاسایی ئەگەر ئەی مەرجەیلە وجی نەهاوریان،
و ئەوەیش هێزە کوردییەگان رەتی کردن.
و دووپاتکرد ک حکومەت هەرێم کتاویگ فەرمی ئەرا
حکومەت فیدڕاڵی ئاڕاستە کرد وە جیوەجیکردن رێککەفتن بەغداد- هەولێر ئەرا داین
داهاتەیل ٢٥٠ بەرمیل رووژانە وەگەرد نیم داهاتەیل مەرزە سنووریەگان لە بوودجەی
هاتگ ساڵ ٢٠٢١ .
وتیش؛ کورد وەزۆرینە دەنگ  لەبان یاسای پەککەفتن دارایی نەیان، و لە دانیشتنەگە
دەرچگن، و مەزەنە لە هێزە شیعەکان لەی توندی سیاسیە وەگەرد کورد نەکردیمن  ئەرا ئمانجەیلیگ هەڵبژاردەیی و ئەژندەیلیگ دژایەتی
زاقتریان رێککەفتن شەنگال بوی ئەرا جەختکردن لەبان کورد لە لاییگ و کازمی لەلاییگ
تر ئەرا رازیکردن جادەگە و خستن قەیرانەگان لەبان مەیدان هێزە کوردەگان، ئەو کارەیلە
ک هوکارەیان بویمنە.
کیکی وتیش؛ هەوڵدایمن بڕەسیمنە رێککەفتن وەگەرد
هێزە سیاسیەگان و پابەندیمن وە جیوەجیکردن رێککەفتنەگان وەگەرد حکومەت فیدڕاڵی، و
رازی بویمن داهاتەیل نەفت و مەرزە سنووریەگان بیەێمنە حکومەت فیدڕاڵی، بەڵکم مەرجەیل
بەشیگ لە هێزەگان جوور تۆڵەسەندنەوە بوی.
لەلای خوەییش غالب محمد نوێنەر فراکسیۆن گۆڕان
دووارەی رەتکردن وەناوهاوردن مووچە و مافەیل فەرمانبەرەیل ئەرا ململانە و ناکۆکیەگان
لەناوبەین بەغداد و هەولێر کرد، ودووپاتکرد لە گرنگی داناین مووچەی فەرمانبەرەیل هەرێم
لەناو یاساگە دویر لە هەر پەڵپەیلیگ تر.
محمد ئەرا ئاژانس شەفەق نیوز وت: فرەجار
داوای جیگرکردن مووچەی فەرمانبەرەیل هەرێم لەلایەن حکومەت فیدڕاڵی کردیمن جوور بەشیگ
لە فەرمانەبەرەیل عراق، وتیش: ناکۆکیەگان وە دانووستان یا شیوەیل یاسایی و دادوەری
چارەسەر کریەن، دویر لە نان و خوەراک  کەلەگە.
